Sámediggeráđi árvalusa sadjái:

Sámediggi oaivvilda ahte Davviriikkain leat buori muddui láhčán diliid mobilitehtii riikkarájiid rastá, ja davviriikkalaš ovttasbargu lea mielddisbuktán buriid vejolašvuođaid bargat, orrut ja eallit dáid riikkarájiid goabbat bealde. Álo leat áššit maid sáhtášii buoridit mat álkidivčče sin eallimiid guđet rasttildit davviriikkaid riikkarájiid.

Sámediggi oaivvilda ahte deháleamos mii dál sáhttá dahkkot davviriikkalaš ovttasbarggus, sámi solidaritehtaperspektiivvas, lea sihkkarastit unnimus meari sámi vuoigatvuođaid riikkarájiid rastá. Dat mielddisbuktá eanet vuoigatvuođaid sápmelaččaide Suomas ja Ruoŧas ja addá buoret vejolašvuođaid oppasámi ovddideapmái riikkarájiid rastá.

Sámediggi ávžžuha sámediggeráđi álggahit barggu oažžut Davviriikkalaš sámekonvenšuvnna ratifiserejuvvot.